
הכנסת השמונה עשרה 
נוסח לא מתוקן 

מושב שלישי 

פרוטוקול מס'  105

מישיבת הוועדה לפניות הציבור

יום שלישי, כ"ז באייר תשע"א (31 במאי 2011), שעה 10:30
סדר היום:   

פניות של תושבי שכונת הר שמואל שבגבעת זאב, לוועדה לפניות הציבור 

נוכחים:  

חברי הוועדה:   

אורי מקלב – היו"ר 

מוזמנים:  

אבנר כהן 
-
ממונה רשויות במחוז י-ם ויו"ש, משרד הפנים 

אסף גוטפלד 
-
קמ"ט שמורות הטבע, משרד הביטחון

בניימין אלבז 
-
קמ"ט איכות הסביבה, משרד הביטחון 

שוני גולדברג 
-
מנהל מחוז ירושלים, המשרד להגנת הסביבה 

אוסנת לסק 
-
אגף פסולת, המשרד להגנת הסביבה 

אבי שמר 
-
ראש אגף תכנון ובקרה, הרשות הלאומית לבטיחות בדרכים

סוניה קאופמן 
-
מהנדסת המועצה המקומית גבעת זאב  

אבנר דובדבני 
-
גזבר ומזכיר המועצה המקומית גבעת זאב 

רונן גוליאן
-
מפקח עירוני, מועצה מקומית גבעת זאב 

אייל בק 
-
קב"ט המועצה המקומית גבעת זאב 

עו"ד דורון לנגה 
-
כונס הנכסים 

יאיר מרוקו 
-
המפקח על האתר, משרד עו"ד לנגה 

עו"ד יהונתן סבג 
-
משרד עו"ד לנגה 

הרב שלמה כהן 
-
יו"ר ועד התושבים הר שמואל 

יעקב שרגא 
-
חבר ועד התושבים הר שמואל 

יצחק אוחנה 
-
חבר ועד התושבים הר שמואל 

הרב דוד שרעבי 
- 
רב בית הכנסת הר שמואל 

יעקב כהן 
-
פונה 

מרב רפאלי 
-
מנהלת תחום חקיקה, פניות הציבור, הכנסת 

מנהלת הוועדה:  
שלומית אבינח 
פניות של תושבי שכונת הר שמואל שבגבעת זאב, לוועדה לפניות הציבור

הערה:

עקב תקלה טכנית במערכות ההקלטה בזמן הישיבה, לא נרשם פרוטוקול לדיון זה.

בעקבות הישיבה, פנה יושב-ראש הוועדה, חבר-הכנסת אורי מקלב, לראש המועצה. להלן עיקרי הדברים: 

הוועדה לפניות הציבור התכנסה בעקבות פנייתם של וועד התושבים בשכונת הר שמואל לוועדה.

מהפניות שהגיעו לוועדה עולה כי תושבי שכונת הר-שמואל, סובלים מהזנחה קשה בשכונה - פסולת בנין מפוזרת בכל השכונה, מפגעי ביוב, פחי אשפה מלאים, בעיות תברואה וכלבים משוטטים. הכביש של השכונה צר ומשובש, אין מדרכות ושוליים, אין פסי האטה ואין תמרורים.

הפונים לוועדה ציינו כי בשכונה מתבצעת בניה בלתי חוקית והרשויות לא עושות עם כך כלום. לדבריהם, הם מתגוררים בשכונה מספר שנים, משלמים ארנונה כחוק ולא מקבלים שירותים בסיסיים מהמועצה. "המשפחות חיות  בשכונה בסכנת חיים יומיומית", אמרו.

עוד ציינו, כי למרות עבירות הבניה החמורות והשלכת הפסולת, המועצה נותנת די בקלות טופס 4 מבלי לדרוש מהתושבים לפנות את המפגעים.

לדבריהם, כל פניותיהם למועצה בבקשה לטפל במפגעים החמורים בשכונה לא נענו. כמו כן התושבים העלו את בקשתם להקמת מקווה בשכונה.

עו"ד דורון לנגה, שמונה לכונס הנכסים של העמותה, העלה טענות קשות מאוד כלפי המועצה וציין שהמועצה לא ממלאת את תפקידה כמצופה. "המועצה לא הפנימה את הפיתוח ואת הבניה בשכונה. שפיכת הפסולת פוגעת בעבודות הפיתוח. יש צורך בעשרות משאיות לפינוי הפסולת", ציין. לדבריו, כל  עבודות ביצוע התשתיות ביוב, מים, טלפון ושצפ"ים הסתיימו בשכונה. כן אמר כי המועצה דרשה ממנו להשקיע בגינה ציבורית – עד כדי ירידה לפרטים של סוגי הצמחים – אך מאז שהגינה נמסרה למועצה היא מוזנחת והצמחים מיובשים.

נציגי משרדי הממשלה שנכחו בישיבה ציינו כי כל הבעיות שהועלו בישיבה הן ברובן באחריות ובסמכות המועצה המקומית.

יו"ר הוועדה ציין, כי הגורמים האחראים מגלגלים את האחריות מאחד לשני ומי שסובל מכך הם התושבים, ולפיכך דרש מהנוכחים בישיבה להגביר את האכיפה והענישה בשכונה ולתקן את הליקויים בשכונה. 

בסיכום הישיבה הודיע יו"ר הוועדה חבר-הכנסת מקלב כי בכוונתו לקיים ישיבת מעקב בנושא תוך חודש ימים על מנת לזרז את הגורמים לפעול במהירות האפשרית לתיקון הליקויים הקשים שבשכונה. כן הודיע יו"ר הוועדה כי יפנה לראש המועצה כדי שינחה את עובדי המועצה לטפל כראוי ביעילות ובמהירות בשכונה.

